《金缕曲·题王佑遐侍御前辈除夕祭词图》
清代·吴庆焘

短煞英雄气。尽消磨、日月双丸，雕虫小技。又是一年将尽夜，忍负流光水逝。

况玉友、相逢燕市。诗虎酒龙都寂寞，且翻新、生把词灵祭。

应胜乞，洞箫谥。

横流坐看沧桑徙。苦低回、凤池陈迹，乌台新垒。谏草年来焚欲尽，仍剩伤时热泪。

算博得、屠苏一醉。千古痴騃谁卖却，会有时、先墓甘心誓。

听爆竹，正儿戏。

作者简介：吴庆焘，亦名庆恩，清末湖北咨议局议长，著名书法家、《襄阳四略》作者。